Predkladacia správa

	Informácia o vybavovaní petícií a sťažností Úradom vlády SR a orgánmi štátnej správy za rok 2004 sa predkladá na rokovanie vlády Slovenskej republiky podľa bodu C.8 „Zamerania kontrolnej činnosti Úradu vlády SR na I. polrok 2005“ schváleného uznesením vlády SR č. 19 z 12. januára  2005.

	Informácia je spracovaná za Úrad vlády SR, ministerstvá, ostatné ústredné orgány štátnej správy, krajské úrady a obvodné úrady a subjekty v pôsobnosti uvedených orgánov štátnej správy. Petičné právo a vybavovanie petícií upravuje zákon č. 85/1990 Zb. o petičnom práve v znení zákona č. 242/1998 Z. z. Podávanie, prijímanie, vybavovanie sťažností a kontrolu vybavovania sťažností fyzických osôb a právnických osôb upravuje  zákon                     č. 152/1998 Z. z. o sťažnostiach, ktorého ustanovenia ak zákon o petičnom práve nestanovuje inak sa vzťahujú aj na vybavovanie petícií. 

	 Správa bola spracovaná z podkladov evidencie petícií a sťažností vedenej centrálne v sekcii kontroly za  Úrad vlády SR a na základe ročných správ orgánov štátnej správy predložených Úradu vlády SR  v zmysle povinnosti stanovenej im v § 10 ods. 4 zákona                č. 152/1998 Z. z. o sťažnostiach. 

	Cieľom Informácie je poskytnúť vláde súhrnnú informáciu o počte, zameraní a vyhodnotení petícií a sťažností vybavovaných v roku 2004 Úradom vlády SR a orgánmi štátnej správy.  

V roku 2004 orgány štátnej správy prijali celkom 523 petícií a 15675 sťažností. Pokles počtu prijatých petícií a sťažností v porovnaní s predchádzajúcim rokom vykázali orgány všeobecnej miestnej štátnej správy a nárast zaznamenali subjekty v riadiacej pôsobnosti ministerstiev. Tieto zmeny vyplývajú najmä z novej organizácie miestnej štátnej správy realizovanej  na základe legislatívnych úprav účinných od 1. januára 2004, a to zriadením orgánov špecializovanej miestnej štátnej správy spadajúcich do pôsobnosti ministerstiev, resp. ostatných ústredných orgánov štátnej správy a orgánov všeobecnej miestnej štátnej správy (krajských úradov a obvodných úradov) zabezpečujúcich výkon štátnej správy v oblasti pôsobnosti  Ministerstva vnútra SR.  

	Po prerokovaní a zaujatí stanoviska vládou SR, bude materiál za účelom informovania zaslaný predsedovi NR SR, podpredsedom NR SR, výborom NR SR, Ústavnému súdu SR, Generálnej prokuratúre SR, verejnému ochrancovi práv, Slovenskému národnému stredisku pre ľudské práva a tiež zástupcovi Slovenskej republiky pred Európskym súdom pre ľudské práva.

	Z dôvodu všeobecnej dostupnosti bude materiál uverejnený na internetovej stránke Úradu vlády SR.